Alin Potok

**Alin Potok** je naselje u Srbiji u opštini Čajetina u Zlatiborskom okrugu. Prema popisu iz 2002. bilo je 244 stanovnika (prema popisu iz 1991. bilo je 327 stanovnika).

## Geografija
Alin Potok se nalazi na jugoistočnom delu zlatiborske visoravni. Udaljeno je tridesetak kilometara južno od Užica, a desetak-petnaest kilometara jugoistočno od turističkog naselja Zlatibor. Natkriljeno je sa jugozapada vencem Čigote (1422 m). U selu se izdvajaju tri vrha: **Krst** (1060 m), **Bojište** (1070 m) i **Čumski vrh** (1090 m). Kroz atar sela protiče reka **Katušnica** koja izvire ispod **Jedinog bora** a uliva se u Veliki Rzav. Ime je dobila po katunima kojih je u njenom slivu bilo u srednjem veku i tada se zvala Katuništica. U selu izvire rečica **Prištavica** koja to ime dobija pošto prođe kroz poznatu **Terzića pećinu**.

Kroz centar sela prilazi asfaltni put Zlatibor–Sirogojno. Tim putem je selo povezano i sa opštinskim sedištem u Čajetini. Mesto Zborište deli selo na dva skoro jednaka dela. Tu se nalaze škola, prodavnica (otvorena 1945) a u novije vreme i kafana.

Osnovna škola podignuta je 1922. a počela sa radom 1923. Selo je elktrificirano 1959. Stari makadamski put za Čajetinu izgrađen 1959. a asfaltiran je 1978. godine. Skoro sva domaćinstva su priključena na vodovodnu mrežu. Od 1996. veći deo sela ima telefonsku vezu.

Od formiranja do ukidanja srezova, Alin Potok je stalno bio u sastavu Zlatiborskog sreza. Od 1839. od kada postoje opštine kao administrativno-teritorijalne jedinice pa do kraja Drugog svetskog rata, Alin Potok sa selom Rožanstvom čini jednu opštinu sa sedištem u Rožanstvu. Sada je mesna zajednica opštine Čajetine.

## Historija

Selo se pod sadašnjim imenom prvi put pominje 1812. godine. Verovatno je selo, ili samo njegov deo, u tursko doba bilo čifluk (čitluk), a ne spahiluk, nekog **Alije** po kome je dobilo ime. Osnovano se pretpostavlja da se u prošlosti zvalo **Zborištica** (ili **Zborišnica**). Sadašnji centralni deo sela sa nazivom **Zborište** na to nas upućuje.

Najstarija familija u Alinu Potoku i jedna od najstarijih zlatiborskih porodica su Dabići. Još od početka 19. veka, a možda i od ranije, postoji još 13 familija. To su: Njegoševići, Lazovići, Terzići, Milaćevići, Grujičići, Čumići, Stojanovići, Lazarevići, Markovići, Nikolići, Lekići i Savičići.

## Privreda
Osnovno zanimanje stanovništva je stočarstvo i zemljoradnja. Alinčani su bili poznati kao dobri majstori za obradu drveta (izrada kreveta, stolova, kačica za sir i kajmak i sl) i većeg broja poljoprivrednih alata. Selo je veoma je pogodno za razvoj seoskog turizma.

## Demografija
U naselju Alin Potok živi 220 punoletnih stanovnika, a prosečna starost stanovništva iznosi 51,5 godina (49,4 kod muškaraca i 53,6 kod žena). U naselju ima 92 domaćinstva, a prosečan broj članova po domaćinstvu je 2,65.

Ovo naselje je u potpunosti naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika (kao i u ostalim selima zlatiborskog kraja).

Po prvom poznatom popisu iz 1818. Alin Potok je imao 13 domaćinstava sa oko 90-100 stanovnika. Od tada se broj stanovnika sela uz povremene oscilacije stalno povećavao i najveći broj je dostignut polovinom dvadesetog veka. Po popisu iz 1953. u selu je bilo 712 stanovnika u 118 domaćinstava, tj. prosečno 6 članova po domaćinstvu.

Iseljavanje iz sela traje od druge polovine 19. veka, a najintenzivnije je bilo početkom druge polovine 20. veka.

O selu su napisane dve hronike-rodoslova i dva romana čija se radnja delimično odigrava u ovom selu:

* Grujičić Živorad-Živko: Alin Potok, selo pod Čigotom, Čajetina, 1998.
* Dabić B. Miodrag: Dabići iz Alina Potoka, Zlatibor, 2004. 
* Savičić Stanka: Plači, nebo, umesto mene, Čačak, 2001. 
* Savičić Stanka: Lena, Beograd, 2003.

Autori ovih knjiga su rođeni u Alinom Potoku.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)